รัฐบาลไทย-ข่าวทำเนียบรัฐบาล-รัฐมนตรีว่าการกระทรวงมหาดไทย ประชุม VCS หารือผู้ว่าฯ 6 จังหวัด เตรียมมาตรการบรรเทาผลกระทบจากฝุ่นละออง PM2.5
วันพฤหัสบดีที่ 31 มกราคม 2562
รัฐมนตรีว่าการกระทรวงมหาดไทย ประชุม VCS หารือผู้ว่าฯ 6 จังหวัด เตรียมมาตรการบรรเทาผลกระทบจากฝุ่นละออง PM2.5
รัฐมนตรีว่าการกระทรวงมหาดไทย ประชุม VCS หารือผู้ว่าฯ 6 จังหวัด เตรียมมาตรการบรรเทาผลกระทบจากฝุ่นละออง PM2.5
วันนี้ (30 ม.ค.62) เวลา 13:15น. ที่ห้องประชุมราชสีห์ ศาลาว่าการกระทรวงมหาดไทยพลเอก อนุพงษ์ เผ่าจินดา รัฐมนตรีว่าการกระทรวงมหาดไทยเป็นประธานการประชุมหารือเพื่อติดตามการแก้ไขปัญหาสถานการณ์ฝุ่นละอองขนาดไม่เกิน2.5ไมครอน(PM2.5) ผ่านระบบVideo Conferenceร่วมกับผู้ว่าราชการจังหวัดนนทบุรี ปทุมธานี สมุทรปราการ สมุทรสาคร สมุทรสงคราม และนครปฐม โดยมีนายพรพจน์ เพ็ญพาส รองปลัดกระทรวงมหาดไทยอธิบดีกรมการปกครอง อธิบดีกรมป้องกันและบรรเทาสาธารณภัย อธิบดีกรมส่งเสริมการปกครองท้องถิ่น และผู้เกี่ยวข้อง เข้าร่วมการประชุม
พลเอก อนุพงษ์ฯกล่าวว่า ในขณะนี้ปัญหาค่าฝุ่นละอองขนาดไม่เกิน 2.5 ไมครอน (PM2.5) ได้เริ่มมีผลกระทบต่อชีวิตความเป็นอยู่ของพี่น้องประชาชนในพื้นที่กรุงเทพมหานครและจังหวัดปริมณฑลทั้ง 6 จังหวัด ซึ่งกระทรวงมหาดไทยในฐานะส่วนราชการที่มีอํานาจหน้าที่ในการดูแลความสงบเรียบร้อยของประชาชนในพื้นที่ ได้กําหนดมาตรการป้องกันและแก้ไขปัญหาฝุ่นละอองขนาดไม่เกิน 2.5 ไมครอน (PM2.5)และได้สั่งการให้ผู้ว่าราชการจังหวัดพื้นที่ที่ได้รับผลกระทบดําเนินมาตรการป้องกันและแก้ไขปัญหาโดยใช้อํานาจตามกฎหมายที่เกี่ยวข้องตามอํานาจหน้าที่ โดยเฉพาะอย่างยิ่ง การป้องกันและแก้ไขปัญหาจากแหล่งกําเนิด เช่น การตรวจสอบระบบการเผาไหม้เชื้อเพลิงของยานพาหนะโดยใช้กฎหมายว่าด้วยการจราจรและการขนส่ง การเข้มงวดกวดขันและตรวจสอบการปล่อยควันของโรงงานอุตสาหกรรมตามกฎหมายว่าด้วยการอุตสาหกรรม และการป้องกันฝุ่นละอองจากการก่อสร้างอาคารสูงตามกฎหมายว่าด้วยการควบคุมอาคาร เป็นต้น และในกรณีประสบปัญหาวิกฤตสถานการณ์มลพิษทางอากาศ ให้จังหวัดพิจารณาดําเนินการออกมาตรการทางกฎหมายเพื่อควบคุมสถานการณ์ได้ทันที
อธิบดีกรมป้องกันและบรรเทาสาธารณภัยได้รายงานขั้นตอนการปฏิบัติการเพื่อแก้ไขปัญหาฝุ่นละอองPM2.5แบ่งเป็น4ระดับ ตามความรุนแรงของสถานการณ์ คือระดับที่1หากมีค่าฝุ่นน้อยกว่า50มคก./ลบ.ม. ทุกหน่วยราชการจะต้องดําเนินการตามอํานาจหน้าที่และกฎหมายที่มีอยู่ในสภาวะปกติ เพื่อให้กรุงเทพมหานครและจังหวัดปริมณฑลสะอาดและมีสิ่งแวดล้อมที่ดีระดับที่2ค่าฝุ่นระหว่าง50 – 75มคก./ลบ.ม. หน่วยงานทุกหน่วยจะต้องมีมาตรการต่าง ๆ ให้เข้มข้นขึ้น เช่น การตรวจวัดควันดําตรวจสภาพรถยนต์ การปรับเปลี่ยนน้ํามันเชื้อเพลิงเป็นB20การงดเว้นกิจกรรมในเส้นทางสร้างทางรถไฟฟ้าที่ส่งผลทําให้เกิดฝุ่นละอองการทําฝนหลวง เป็นต้นระดับที่3ค่าฝุ่นระหว่าง75 - 100มคก./ลบ.ม. ให้ผู้ว่าราชการกรุงเทพมหานครและจังหวัดปริมณฑลประกาศเป็นพื้นที่ควบคุมเหตุรําคาญ ยุติกิจกรรมที่ก่อให้เกิดมลพิษได้ทันที เพื่อให้สภาพอากาศกลับมาได้เหมือนเดิม และระดับที่4ค่าฝุ่น เกิน100มคก./ลบ.ม. ให้มีการประชุมคณะกรรมการสิ่งแวดล้อมแห่งชาติเป็นกรณีเร่งด่วนพิเศษ และพิจารณาเฉพาะวาระเดียวเพื่อพิจารณาแนวทางแก้ไขปัญหาฝุ่นละอองขนาดเล็ก โดยให้นายกรัฐมนตรีพิจารณาสั่งการอย่างใดอย่างหนึ่ง
จากนั้นผู้ว่าราชการจังหวัด 6 จังหวัดที่ได้รับผลกระทบจากสถานการณ์ฝุ่นละอองขนาดเล็กได้รายงานสถานการณ์มลพิษทางอากาศ และการดําเนินมาตรการป้องกันและแก้ไขปัญหาฝุ่นละอองขนาดเล็ก อาทิ การใช้อุปกรณ์ฉีดพ่นละอองน้ําในอากาศการตรวจสอบการเผาไหม้เครื่องยนต์ของรถสาธารณะและรถส่วนตัวของประชาชน การตรวจสอบและกวดขันการปล่อยควันของโรงงานอุตสาหกรรม การป้องกันฝุ่นละอองพื้นที่ก่อสร้าง การจํากัดการเผาของเกษตรกร และการทําความสะอาดพื้นผิวถนน โดยในช่วงเทศกาลตรุษจีน ได้ขอความร่วมมือประชาชนเผากระดาษหรือจุดประทัดในที่ที่เหมาะสม เป็นต้น
สุดท้ายพลเอก อนุพงษ์ฯได้สั่งการและเน้นย้ําให้ผู้ว่าราชการจังหวัดที่ได้รับผลกระทบจากสถานการณ์ฝุ่นละอองขนาดเล็ก ได้พิจารณาประเมินสถานการณ์ในพื้นที่และดําเนินมาตรการตามขั้นตอนการปฏิบัติการเพื่อบรรเทาผลกระทบจากสภาวะอากาศดังกล่าว ซึ่งจากรายงานของหน่วยงานที่เกี่ยวข้องทําให้ทราบว่าปัญหาหลักของแหล่งกําเนิดฝุ่นละออง คือ การปล่อยควันของรถบนท้องถนน จึงขอให้ผู้ว่าฯ หามาตรการที่เหมาะสมในการแก้ไขปัญหา ทั้งนี้ การดําเนินมาตรการใดให้คํานึงถึงผลกระทบในวงกว้างด้วย สําหรับการประกาศหยุดการเรียนการสอนของสถานศึกษาให้ประเมินสถานการณ์และพิจารณาร่วมกับหน่วยงานที่เกี่ยวข้องโดยขอให้คํานึงถึงสุขภาพของเด็กเป็นสําคัญ และให้บูรณาการหน่วยงานที่เกี่ยวข้อง ทั้งอุตสาหกรรมจังหวัด ทรัพยากรธรรมชาติและสิ่งแวดล้อมจังหวัด ขนส่งจังหวัด และหน่วยทหาร เข้มงวดกวดขันตรวจสอบการปล่อยควันของโรงงานอุตสาหกรรม ยานพาหนะสาธารณะและส่วนตัวทั้งทางบกและทางน้ํา รวมทั้งสั่งการให้องค์กรปกครองส่วนท้องถิ่นดําเนินการในส่วนที่เกี่ยวข้องตามอํานาจหน้าที่โดยในขณะนี้ขอให้ผู้ว่าฯ ทั้ง 6 จังหวัดดําเนินมาตรการในระดับที่ 2 และเตรียมความพร้อมปฏิบัติการในระดับที่ 3หากสถานการณ์ของสภาพอากาศเข้าสู่ภาวะวิกฤตและขอให้กรมป้องกันและบรรเทาสาธารณภัยและทุกจังหวัดตรวจเช็คสภาพอากาศอย่างใกล้ชิดและรายงานกระทรวงมหาดไทยทราบเพื่อหารือกับคณะกรรมการสิ่งแวดล้อมแห่งชาติต่อไป.
ภาคเคลื่อนไหว ดาวน์โหลดได้ที่https://www.youtube.com/watch?v=faSo8SBs96E&feature=youtu.be